P9_TA(2020)0326

Καρβενδαζίμη για χρήση σε ορισμένα βιοκτόνα προϊόντα

Ψήφισμα του Ευρωπαϊκού Κοινοβουλίου της 26ης Νοεμβρίου 2020 σχετικά με το σχέδιο εκτελεστικού κανονισμού της Επιτροπής όσον αφορά την έγκριση της καρβενδαζίμης ως υπάρχουσας δραστικής ουσίας για χρήση σε βιοκτόνα των τύπων προϊόντων 7 και 10 (D069099/01 — 2020/2852(RSP))

(2021/C 425/10)

Το Ευρωπαϊκό Κοινοβούλιο,

— έχοντας υπόψη το σχέδιο εκτελεστικού κανονισμού της Επιτροπής όσον αφορά την έγκριση της καρβενδαζίμης ως υπάρχουσας δραστικής ουσίας για χρήση σε βιοκτόνα των τύπων προϊόντων 7 και 10 (D069099/01,

— έχοντας υπόψη την οδηγία 98/8/ΕΚ του Ευρωπαϊκού Κοινοβουλίου και του Συμβουλίου, της 16ης Φεβρουαρίου 1998, για τη διάθεση βιοκτόνων στην αγορά (1),

— έχοντας υπόψη τον κανονισμό (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου, της 22ας Μαΐου 2012, σχετικά με τη διάθεση στην αγορά και τη χρήση βιοκτόνων (2), και ιδίως το άρθρο 89 παράγραφος 1 τρίτο εδάφιο,

— έχοντας υπόψη το άρθρο 11 του κανονισμού (ΕE) αριθ.o182/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, για τη θέσπιση κανόνων και γενικών αρχών σχετικά με τους τρόπους ελέγχου από τα κράτη μέλη της άσκησης των εκτελεστικών αρμοδιοτήτων από την Επιτροπή (3),

— έχοντας υπόψη το άρθρο 112 παράγραφοι 2 και 3 του Κανονισμού του,

— έχοντας υπόψη την πρόταση ψηφίσματος της Επιτροπής Περιβάλλοντος, Δημόσιας Υγείας και Ασφάλειας των Τροφίμων,

Α. λαμβάνοντας υπόψη ότι το σχέδιο εκτελεστικού κανονισμού της Επιτροπής αποσκοπεί στην έγκριση της καρβενδαζίμης ως υπάρχουσας δραστικής ουσίας για χρήση σε βιοκτόνα του τύπου προϊόντων 7 (συντηρητικά μεμβρανών) και του τύπου προϊόντων 10 (συντηρητικά τοιχοποιίας), για περίοδο τριών ετών·

Β. λαμβάνοντας υπόψη ότι η Επιτροπή έχει δεσμευτεί για φιλοδοξία μηδενικής ρύπανσης με στόχο την επίτευξη ενός περιβάλλοντος απαλλαγμένου από τοξικές ουσίες, συμβάλλοντας στην καλύτερη προστασία των πολιτών και του περιβάλλοντος από επικίνδυνες χημικές ουσίες και ενθαρρύνοντας την καινοτομία για την ανάπτυξη ασφαλών και βιώσιμων εναλλακτικών λύσεων·

Γ. λαμβάνοντας υπόψη ότι οι εκθέσεις αξιολόγησης και τα συμπεράσματα του εισηγητικού κράτους μέλους σχετικά με την καρβενδαζίμη υποβλήθηκαν στην Επιτροπή στις 2 Αυγούστου 2013· λαμβάνοντας υπόψη ότι από το άρθρο 90 παράγραφος 2 του κανονισμού (ΕΕ) αριθ. 528/2012 συνάγεται ότι οι ουσίες για τις οποίες η αξιολόγηση από τα κράτη μέλη έχει ολοκληρωθεί έως την 1η Σεπτεμβρίου 2013 θα πρέπει να αξιολογηθούν σύμφωνα με τις διατάξεις της οδηγίας 98/8/ΕΚ·

Δ. λαμβάνοντας υπόψη ότι οι επικίνδυνες ιδιότητες της καρβενδαζίμης ήταν ήδη γνωστές το 2013, όταν υποβλήθηκαν οι εκθέσεις αξιολόγησης από το εισηγητικό κράτος μέλος· λαμβάνοντας υπόψη ότι έχουν παρέλθει επτά χρόνια από την υποβολή των εκθέσεων αξιολόγησης και του σχεδίου εκτελεστικού κανονισμού της Επιτροπής·

Νομικά επιχειρήματα

Μη αποδεκτός περιβαλλοντικός κίνδυνος

Ε. λαμβάνοντας υπόψη ότι η έγκριση της καρβενδαζίμης για χρήση στους τύπους προϊόντων 7 και 10 θα μπορούσε να οδηγήσει σε μη αποδεκτούς κινδύνους για το περιβάλλον και την ανθρώπινη υγεία, κατά παράβαση της οδηγίας 98/8/ΕΚ·

ΣΤ. λαμβάνοντας υπόψη ότι η καρβενδαζίμη πληροί τα κριτήρια ταξινόμησης ως μεταλλαξιογόνος κατηγορίας 1Β και τοξική για την αναπαραγωγή κατηγορίας 1Β σύμφωνα με τον κανονισμό (ΕΚ) αριθ. 1272/2008 του Ευρωπαϊκού Κοινοβουλίου και του Συμβουλίου (4) και δύο από τα κριτήρια ανθεκτικότητας, βιοσυσσωρευσιμότητας και τοξικότητας (ΑΒΤ) (Α και Τ)·

Ζ. λαμβάνοντας υπόψη ότι έχουν επίσης εκφραστεί ανησυχίες σε πολλές μελέτες σχετικά με τις ιδιότητες ενδοκρινικού διαταράκτη της καρβενδαζίμης (5)· λαμβάνοντας υπόψη ότι, σύμφωνα με τις γνωμοδοτήσεις της επιτροπής για τα βιοκτόνα (BPC) σχετικά με την καρβενδαζίμη για όλους τους τύπους προϊόντων 7, 9 και 10 (6), δεν κατέστη δυνατό να εξαχθεί συμπέρασμα σχετικά με τις ιδιότητες ενδοκρινικού διαταράκτη· λαμβάνοντας υπόψη ότι είναι πολύ ανησυχητικό το γεγονός ότι η Επιτροπή εξακολουθεί να αγνοεί την αρχή της προφύλαξης και προτείνει την έγκριση δραστικών ουσιών βασιζόμενη σε αξιολογήσεις οι οποίες, σύμφωνα με τα διαθέσιμα δεδομένα, δεν καταλήγουν σε σαφές συμπέρασμα όσον αφορά τις ιδιότητες των ιδιοτήτων ενδοκρινικού διαταράκτη των ουσιών αυτών· λαμβάνοντας υπόψη ότι η αδυναμία εξαγωγής συμπεράσματος σχετικά με τις ιδιότητες ενδοκρινικού διαταράκτη μιας ουσίας, λόγω περιορισμένης διαθεσιμότητας δεδομένων, δεν ισοδυναμεί με συμπέρασμα ότι η συγκεκριμένη ουσία δεν έχει ιδιότητες ενδοκρινικού διαταράκτη·

Η. λαμβάνοντας υπόψη ότι, μολονότι οι εκθέσεις αξιολόγησης σχετικά με την καρβενδαζίμη υποβλήθηκαν πριν από την 1η Σεπτεμβρίου 2013, που σημαίνει ότι, αν και η καρβενδαζίμη πληροί τις διατάξεις του άρθρου 5 παράγραφος 1 στοιχεία β) και γ) του κανονισμού (ΕΕ) αριθ. 528/2012, το άρθρο 5 παράγραφος 2 του κανονισμού (ΕΕ) αριθ. 528/2012 δεν λαμβάνεται υπόψη στην απόφαση έγκρισης (7), το γεγονός ότι η ουσία καρβενδαζίμη έχει γνωστές επικίνδυνες ιδιότητες που προκαλούν πολύ μεγάλη ανησυχία εξακολουθεί να είναι ιδιαίτερα σημαντικό και δεν ελήφθη επαρκώς υπόψη κατά την εφαρμογή της οδηγίας 98/8/ΕΚ με τη συνεκτίμηση του άρθρου 10 σε συνδυασμό με το άρθρο 5 παράγραφος 1 στοιχείο β) της εν λόγω οδηγίας·

Θ. λαμβάνοντας υπόψη ότι η χρήση της καρβενδαζίμης στους τύπους προϊόντων 7 και 10 στην επεξεργασία χρωμάτων εξωτερικών χώρων για προσόψεις με σκοπό την αποφυγή της ανάπτυξης μυκήτων και φυκών ενέχει υψηλό κίνδυνο ρύπανσης των υδάτων λόγω της απόπλυσης των εν λόγω βιοκτόνων από τις προσόψεις των κτιρίων κάθε φορά που βρέχει·

Ι. λαμβάνοντας υπόψη ότι μια μελέτη (8) κατέληξε στο συμπέρασμα ότι, στη Γερμανία, διαπιστώθηκε παρουσία καρβενδαζίμης σε πάνω από το 90 % των δειγμάτων από διαυγαστήρες όμβριων υδάτων και σε πάνω από 50 % των δειγμάτων από λεκάνες υπερχείλισης όμβριων υδάτων, που διοχετεύουν ανεπεξέργαστα όμβρια ύδατα στα υδατικά συστήματα ή τα διηθούν μέσω του εδάφους στα υπόγεια ύδατα·

ΙΑ. λαμβάνοντας υπόψη ότι η γνωμοδότηση της BPC για τον τύπο προϊόντων 9 (συντηρητικά ινών, δέρματος, καουτσούκ και πολυμερών υλικών) κατέληξε στο συμπέρασμα ότι η καρβενδαζίμη δεν εγκρίθηκε για τον λόγο ακριβώς ότι η απόπλυσή της από επεξεργασμένες επιφάνειες μέσω των όμβριων υδάτων συνεπάγεται μη αποδεκτούς κινδύνους στα επιφανειακά ύδατα και στα ιζήματα, και ότι δεν υπάρχουν κατάλληλα μέτρα διαχείρισης κινδύνου·

ΙΒ. λαμβάνοντας υπόψη ότι οι γνωμοδοτήσεις της BPC για τους τύπους προϊόντων 7 και 10 κατέληξαν στο συμπέρασμα πως οι χρήσεις της καρβενδαζίμης σε εξωτερικούς χώρους, συμπεριλαμβανομένων των χρωμάτων (τύπος προϊόντων 7) και των γυψοσανίδων (τύπος προϊόντων 10), ενέχουν μη αποδεκτό κίνδυνο για τα επιφανειακά ύδατα και τα ιζήματα, δεδομένου ότι δεν υπάρχουν επαρκή μέτρα άμβλυνσης του κινδύνου ώστε να αποφεύγονται οι εκλύσεις στο αποχετευτικό δίκτυο κατά τη διάρκεια ζωής (πέντε έτη για τον τύπο προϊόντων 7 και 25 έτη για τον τύπο προϊόντων 10) των κατεργασμένων ειδών·

ΙΓ. λαμβάνοντας υπόψη ότι η έγκριση της καρβενδαζίμης για χρήση στους τύπους προϊόντων 7 και 10, ακόμη και για σύντομο χρονικό διάστημα τριών ετών, θα είχε ως αποτέλεσμα την άμεση απόρριψη καρβενδαζίμης στο περιβάλλον μέσω των όμβριων υδάτων για περίοδο έως 25 ετών·

ΙΔ. λαμβάνοντας υπόψη ότι η Σουηδία αναφέρει στη γνωμοδότηση μειοψηφίας που υπέβαλε στην BPC πως η απόπλυση κατά τη διάρκεια ζωής των επιχρισμένων προϊόντων και των κατεργασμένων ειδών (π.χ. χρώματα και γύψος) για όλες τις χρήσεις σε εξωτερικούς χώρους δημιουργεί μη αποδεκτούς κινδύνους για το περιβάλλον, και ότι ο κίνδυνος αυτός δεν μπορεί να μετριαστεί σύμφωνα με την έκθεση αξιολόγησης·

ΙΕ. λαμβάνοντας υπόψη ότι το γεγονός πως οι γνωμοδοτήσεις της BPC καταλήγουν στο συμπέρασμα ότι η χρήση της καρβενδαζίμης στους τύπους προϊόντων 7, 9 και 10, αντίστοιχα, παρουσιάζει τους ίδιους μη αποδεκτούς κινδύνους θα έπρεπε να είχε οδηγήσει σε απόφαση να μην εγκριθεί η καρβενδαζίμη για όλες αυτές τις χρήσεις σε εξωτερικούς χώρους, και όχι μόνο για τον τύπο προϊόντων 9·

ΙΣΤ. λαμβάνοντας υπόψη ότι οι χρήσεις της καρβενδαζίμης σε εσωτερικούς χώρους μπορεί επίσης να ενέχουν μη αποδεκτούς κινδύνους, δεδομένου ότι μελέτες (9) έχουν εγείρει ανησυχίες πως η παρουσία καρβενδαζίμ στα επιφανειακά ύδατα προέρχεται κυρίως από την απόρριψη επεξεργασμένων οικιακών και βιομηχανικών λυμάτων, παρά το συμπέρασμα των γνωμοδοτήσεων του BPC ότι οι κίνδυνοι για το περιβάλλον από τις εσωτερικές χρήσεις της καρβενδαζίμης είναι αποδεκτοί·

Οι όροι έγκρισης δεν μετριάζουν τους κινδύνους

ΙΖ. λαμβάνοντας υπόψη ότι, λόγω των διαπιστωθέντων κινδύνων για το περιβάλλον στις χρήσεις που αξιολογήθηκαν, σύμφωνα με το σχέδιο εκτελεστικού κανονισμού της Επιτροπής, η καρβενδαζίμη μπορεί να εγκριθεί υπό την προϋπόθεση ότι τηρούνται ορισμένες προδιαγραφές και όροι σχετικά με τη χρήση της, ιδίως ότι η αξιολόγηση του προϊόντος «δίνει ιδιαίτερη προσοχή» στα επιφανειακά ύδατα, στα ιζήματα, στο έδαφος και στα υπόγεια ύδατα για προϊόντα που χρησιμοποιούνται σε χρώματα ή γύψους προοριζόμενα να χρησιμοποιηθούν σε εξωτερικούς χώρους·

ΙΗ. λαμβάνοντας υπόψη ότι οι γνωμοδοτήσεις του BPC για τους τύπους προϊόντων 7 και 10 επισημαίνουν αμφότερες μη αποδεκτούς κινδύνους στα επιφανειακά ύδατα και στα ιζήματα, και αναφέρουν ότι, στις χρήσεις που αξιολογήθηκαν, δεν υπάρχουν κατάλληλα μέτρα διαχείρισης κινδύνου για την αποφυγή εκλύσεων στο αποχετευτικό δίκτυο·

ΙΘ. λαμβάνοντας υπόψη ότι η απαίτηση της Επιτροπής για «προδιαγραφές και όρους» στην έγκριση είναι εξαιρετικά ασαφής και δεν επαρκεί για την άμβλυνση των ανησυχιών για μη αποδεκτούς κινδύνους· λαμβάνοντας υπόψη ότι το σχέδιο εκτελεστικού κανονισμού της Επιτροπής δεν απαιτεί από τα κράτη μέλη να καθορίζουν κατάλληλα μέτρα μετριασμού του κινδύνου, αλλά απλώς να δίνουν προσοχή στους κινδύνους· λαμβάνοντας υπόψη ότι το σχέδιο εκτελεστικού κανονισμού της Επιτροπής δεν λαμβάνει υπόψη το γεγονός ότι, σύμφωνα με τα έγγραφα τεκμηρίωσης, δεν υπάρχουν κατάλληλα μέτρα διαχείρισης κινδύνου·

Συνοχή μεταξύ της απόφασης για τη διαχείριση του κινδύνου και των επιστημονικών στοιχείων στα οποία βασίστηκε

Κ. λαμβάνοντας υπόψη ότι, όπως επιβεβαιώθηκε και από το Δικαστήριο της Ευρωπαϊκής Ένωσης («το Δικαστήριο»), κατά τη θέσπιση μέτρων διαχείρισης κινδύνου, η απόφαση της Επιτροπής πρέπει να συνάδει με τα επιστημονικά στοιχεία στα οποία βασίζεται· λαμβάνοντας υπόψη ότι η Επιτροπή μπορεί να αγνοεί επιστημονικές γνώμες που διατυπώνονται κατά τη διαδικασία λήψης αποφάσεων, αλλά στη συνέχεια πρέπει να τεκμηριώνει συγκεκριμένα τα πορίσματά της, με στοιχεία ισοδύναμης επιστημονικής αξίας, σε σύγκριση με εκείνα που διατυπώνονται στη γνώμη· λαμβάνοντας υπόψη ότι στην αιτιολόγησή της πρέπει να εξηγεί τους λόγους για τους οποίους δεν έλαβε υπόψη τη γνώμη (10)·

ΚΑ. λαμβάνοντας υπόψη ότι η απόφαση για την έγκριση της καρβενδαζίμης ως υπάρχουσας δραστικής ουσίας για χρήση σε βιοκτόνα των τύπων προϊόντων 7 και 10 έρχεται σε μεγάλο βαθμό σε αντίθεση με το συμπέρασμα των γνωμοδοτήσεων της BPC ότι οι εξωτερικές χρήσεις της καρβενδαζίμης σε χρώματα (τύπος προϊόντων 7) και γύψο (τύπος προϊόντων 10) ενέχουν μη αποδεκτούς κινδύνους στα επιφανειακά ύδατα και στα ιζήματα σύμφωνα με το άρθρο 10 της οδηγία 98/8/ΕΚ σε συνδυασμό με το άρθρο 5 παράγραφος 1 στοιχείο β) της ίδιας οδηγίας·

ΚΒ. λαμβάνοντας υπόψη ότι οι λόγοι που προβάλλει η Επιτροπή όσον αφορά την απόκλιση από το συμπέρασμα των γνωμοδοτήσεων του BPC στο σχέδιο εκτελεστικού κανονισμού περιορίζονται στα επιχειρήματα ότι η πλήρης αδειοδότηση των βιοκτόνων απαιτεί ένα πρόσθετο βήμα σε επίπεδο κρατών μελών και ότι η επανεξέταση δυνάμει του κανονισμού (ΕΕ) αριθ. 528/2012 θα πραγματοποιηθεί σύντομα·

ΚΓ. λαμβάνοντας υπόψη ότι οι λόγοι αυτοί δεν εξηγούν γιατί η Επιτροπή θεώρησε πως η καρβενδαζίμη δεν παρουσιάζει μη αποδεκτό κίνδυνο για χρήσεις στους τύπους προϊόντων 7 και 10 δυνάμει της οδηγία 98/8/ΕΚ, δεδομένου ιδίως ότι η χρήση της ίδιας δραστικής ουσίας στον τύπο προϊόντων 9 κρίθηκε ότι ενέχει μη αποδεκτό κίνδυνο, γεγονός που οδήγησε στην απόφαση να μην χορηγηθεί άδεια για τον εν λόγω τύπο προϊόντων·

ΚΔ. λαμβάνοντας υπόψη ότι η αιτιολόγηση της απόκλισης από τα συμπεράσματα των γνωμοδοτήσεων του BPC είναι απαραίτητη όχι μόνο για τον έλεγχο του Ελεγκτικού Συνεδρίου, αλλά και ειδικότερα για να μπορέσει το Κοινοβούλιο να ασκήσει ορθά την εξουσία ελέγχου που διαθέτει·

Εξέταση των διαθέσιμων εναλλακτικών λύσεων

ΚΕ. λαμβάνοντας υπόψη ότι, σύμφωνα με τη γνωμοδότηση της BPC για τον τύπο προϊόντων 7, η καρβενδαζίμη προορίζεται να χρησιμοποιηθεί ως μυκητοκτόνο σε βιοκτόνα συντηρητικά μεμβρανών που χρησιμοποιούνται ή ενσωματώνονται σε τελικά επιχρίσματα, όπως χρώματα· λαμβάνοντας υπόψη ότι, σύμφωνα με τη γνωμοδότηση της BPC για τον τύπο προϊόντων 10, η καρβενδαζίμη προορίζεται να χρησιμοποιηθεί ως μυκητοκτόνο σε συντηρητικά οικοδομικών υλικών που χρησιμοποιούνται ως επίχρισμα ή ενσωματώνονται σε τελικά προϊόντα όπως ο γύψος·

ΚΣΤ. λαμβάνοντας υπόψη ότι η Επιτροπή κατέληξε στο συμπέρασμα πως δεν υπάρχουν κατάλληλες εναλλακτικές λύσεις αντί της καρβενδαζίμης με βάση μόνο έντεκα μη εμπιστευτικές εισηγήσεις τρίτων μερών, όλων τους εταιρειών ή βιομηχανικών ενώσεων, που χρονολογούνται από το 2014· λαμβάνοντας υπόψη ότι, εάν υπάρχουν άλλες πληροφορίες που υποστηρίζουν την απόφαση της Επιτροπής, θα πρέπει να τεθούν στη διάθεση του Κοινοβουλίου ώστε να μπορέσει να ασκήσει πλήρως την εξουσία ελέγχου που διαθέτει·

ΚΖ. λαμβάνοντας υπόψη ότι, σύμφωνα με τις γνωμοδοτήσεις της BPC, οι περισσότερες εισηγήσεις δεν κάνουν διάκριση μεταξύ των χρήσεων της καρβενδαζίμης στους τύπους προϊόντων 7, 9 και 10, με αποτέλεσμα η Επιτροπή να μην είναι σε θέση να αξιολογήσει σωστά τη διαθεσιμότητα εναλλακτικών λύσεων για καθέναν από τους επιμέρους τύπους προϊόντων και τις χρήσεις του·

ΚΗ. λαμβάνοντας υπόψη ότι οι πληροφορίες που παρέχονται στις εισηγήσεις πόρρω απέχουν από το να είναι επαρκώς λεπτομερείς και επικαιροποιημένες ώστε να εξαχθεί το συμπέρασμα ότι υπάρχει έλλειψη κατάλληλων εναλλακτικών λύσεων αντί της καρβενδαζίμης για χρήση σε βιοκτόνα των τύπων προϊόντων 7 και 10·

ΚΘ. λαμβάνοντας υπόψη ότι, ιδίως για τον τύπο προϊόντων 7, οι συμμετέχοντες δήλωσαν ότι η αντικατάσταση της καρβενδαζίμης σε χρώματα είναι τεχνικά εφικτή, αν και έκριναν πως είναι θα υπερβολικά χρονοβόρα και δαπανηρή·

Λ. λαμβάνοντας υπόψη ότι, ιδίως για τον τύπο προϊόντων 10, οι συμμετέχοντες δήλωσαν πως η αντικατάσταση της καρβενδαζίμης σε χρώματα είναι τεχνικά εφικτή, αν και έκριναν πως είναι θα υπερβολικά χρονοβόρα και δαπανηρή· λαμβάνοντας υπόψη ότι, σύμφωνα με τη γνωμοδότηση της BPC, λόγω του πολύ μικρού αριθμού εγκεκριμένων δραστικών ουσιών για τον συγκεκριμένο τύπο προϊόντων, οι πληροφορίες που έχει στη διάθεσή της η BPC δεν επαρκούν αυτή τη στιγμή για να αποφασιστεί αν υπάρχει άλλη δραστική ουσία που θα μπορούσε να αποτελέσει εναλλακτική λύση αντί της χρήσης της καρβενδαζίμης ως συντηρητικού σε γύψους που χαρακτηρίζονται από υψηλή τιμή pH·

ΛΑ. λαμβάνοντας υπόψη ότι οι περισσότερες από τις εισηγήσεις που υποβλήθηκαν στην Επιτροπή το 2014 κατέληγαν στο συμπέρασμα ότι ήταν δυνατή η εξεύρεση εναλλακτικών λύσεων αντί της καρβενδαζίμης για τους τύπους προϊόντων 7 και 10, αν και όχι χωρίς δυσκολίες·

ΛΒ. λαμβάνοντας υπόψη ότι οι αιτούντες είχαν στη διάθεσή τους επτά χρόνια για να διερευνήσουν πιθανές εναλλακτικές λύσεις αντί της καρβενδαζίμης, της οποίας οι επιβλαβείς ιδιότητες είναι γνωστές·

ΛΓ. λαμβάνοντας υπόψη ότι, ως εκ τούτου, η Επιτροπή δεν τήρησε το καθήκον της να εξετάσει τη διαθεσιμότητα κατάλληλων εναλλακτικών ουσιών σύμφωνα με το άρθρο 10 παράγραφος 5 της οδηγίας 98/8/ΕΚ· λαμβάνοντας υπόψη ότι δεν δόθηκε καμία εξήγηση για να προσδιοριστεί λεπτομερώς σε ποια βάση η Επιτροπή κατέληξε στο συμπέρασμα ότι δεν υπήρχαν διαθέσιμες κατάλληλες και επαρκείς εναλλακτικές ουσίες· λαμβάνοντας υπόψη ότι οι λεπτομέρειες αυτές έχουν μεγάλη σημασία για την έκβαση της παρούσας έγκρισης, λαμβανομένων υπόψη των τοξικολογικών χαρακτηριστικών της ουσίας·

ΛΔ. λαμβάνοντας υπόψη ότι δεν χορηγήθηκε έγκριση για τις χρήσεις της καρβενδαζίμης στον τύπο προϊόντων 9· λαμβάνοντας υπόψη ότι καμία από τις πληροφορίες που ελήφθησαν και αναφέρονται στη γνωμοδότηση της BPC δεν αφορούσε ειδικά τον τύπο προϊόντων 9· λαμβάνοντας υπόψη ότι για τον τύπο προϊόντων 9 διατυπώθηκαν από τρίτα μέρη οι ίδιοι προβληματισμοί όσον αφορά τον περιορισμένο αριθμό διαθέσιμων εναλλακτικών λύσεων, καθώς και τον χρόνο και το κόστος που απαιτούνται για την ανάπτυξη εναλλακτικής λύσης ισοδύναμης αποτελεσματικότητας με την καρβενδαζίμη, όπως και για τους τύπους προϊόντων 7 και 10·

ΛΕ. λαμβάνοντας υπόψη ότι, σύμφωνα με τις γνωμοδοτήσεις της BPC και για τους δύο τύπους προϊόντων, 7 και 10, οι συντάκτες των εισηγήσεων έχουν επισημάνει ότι είναι δύσκολο να αξιολογηθεί η διαθεσιμότητα εναλλακτικών λύσεων, δεδομένου ότι πολλές από αυτές μένει ακόμη να αξιολογηθούν δυνάμει του κανονισμού (ΕΕ) αριθ. 528/2012· λαμβάνοντας υπόψη ότι είναι απαράδεκτο, η καθυστέρηση στην υλοποίηση του προγράμματος αναθεώρησης να χρησιμεύσει ως δικαιολογία για την παρεμπόδιση της προστασίας της ανθρώπινης υγείας και του περιβάλλοντος·

Πολιτικά επιχειρήματα

ΛΣΤ. λαμβάνοντας υπόψη ότι είναι απαράδεκτο το γεγονός πως η Επιτροπή αποφασίζει να αναβάλει τη μη έγκριση ουσιών που παρουσιάζουν μη αποδεκτό κίνδυνο για την ανθρώπινη υγεία και το περιβάλλον μόνο με την αιτιολόγηση ότι ο κανονισμός (ΕΕ) αριθ. 528/2012 θα συμβάλει στο να καταστεί η εν λόγω μη έγκριση συστηματικότερη μέσω μελλοντικών αναθεωρήσεων·

ΛΖ. λαμβάνοντας υπόψη ότι το σχέδιο εκτελεστικού κανονισμού της Επιτροπής προβλέπει πως, σύμφωνα με το σημείο 10 του παραρτήματος VI του κανονισμού (ΕΕ) αριθ. 528/2012, οι αρμόδιες αρχές των κρατών μελών θα πρέπει να αξιολογούν κατά πόσον μπορούν να πληρούνται οι όροι του άρθρου 5 παράγραφος 2 του εν λόγω κανονισμού στην επικράτειά τους, προκειμένου να αποφασίσουν αν μπορεί να χορηγηθεί άδεια για βιοκτόνο που περιέχει καρβενδαζίμη·

ΛΗ. λαμβάνοντας υπόψη ότι η Επιτροπή δεν θα πρέπει να αναθέτει στα κράτη μέλη την ευθύνη για την άρνηση εμπορίας βιοκτόνων που περιέχουν καρβενδαζίμη, με βάση το επιχείρημα ότι οι πληροφορίες που ελήφθησαν κατά τη δημόσια διαβούλευση για πιθανές υποψήφιες για υποκατάσταση ουσίες είναι χαμηλής ποιότητας·

ΛΘ. λαμβάνοντας υπόψη ότι, όπως προτείνεται από την Επιτροπή, στα κατεργασμένα είδη θα πρέπει να υπάρχει μόνο μια ετικέτα που θα παρέχει περιορισμένες πληροφορίες, η δε εν λόγω ετικέτα δεν θα υπόκειται σε κανονιστικό έλεγχο πριν από τη διάθεση του είδους στην αγορά και στο εμπόριο μεταξύ των κρατών μελών· λαμβάνοντας υπόψη πως, δεδομένου ότι δεν απαιτείται έγκριση προϊόντος, δεν θα αξιολογείται κατά πόσον η αποτελεσματικότητα του προϊόντος ανταποκρίνεται στους ισχυρισμούς της ετικέτας·

Μ. λαμβάνοντας υπόψη ότι η κατάσταση αυτή δεν παρέχει αρκετά υψηλό επίπεδο προστασίας της ανθρώπινης υγείας και του περιβάλλοντος, ούτε εξασφαλίζει ίσους όρους ανταγωνισμού για τις ενωσιακές και τις μη ενωσιακές εταιρείες·

1. θεωρεί ότι το σχέδιο εκτελεστικού κανονισμού της Επιτροπής δεν είναι σύμφωνο προς το δίκαιο της Ένωσης καθότι δεν είναι συμβατό με τον σκοπό και το περιεχόμενο της οδηγίας 98/8/ΕΚ ή του κανονισμού (ΕΕ) αριθ. 528/2012·

2. θεωρεί, δεδομένων α. των επικίνδυνων ιδιοτήτων της καρβενδαζίμης, β. της περιβαλλοντικής της μοίρας, καθώς και της έλλειψης μέτρων διαχείρισης κινδύνου που αναφέρονται στα έγγραφα τεκμηρίωσης, γ. της έλλειψης στοιχείων για την εξαγωγή ασφαλών συμπερασμάτων σχετικά με την απουσία κατάλληλων εναλλακτικών λύσεων, δ. της επταετούς περιόδου που έχει μεσολαβήσει από την υποβολή των εκθέσεων αξιολόγησης, και ε. της έλλειψης συνοχής μεταξύ των αποφάσεων της Επιτροπής σχετικά με τις χρήσεις της καρβενδαζίμης στους τύπους προϊόντων 7, 9 και 10, ότι το σχέδιο εκτελεστικού κανονισμού της Επιτροπής για την έγκριση της καρβενδαζίμης ως υπάρχουσας δραστικής ουσίας για χρήση σε βιοκτόνα των τύπων προϊόντων 7 και 10, ακόμη και για σύντομο χρονικό διάστημα τριών ετών, δεν είναι αναλογικό μέσα από το πρίσμα των μη αποδεκτών κινδύνων που ενέχει για την ανθρώπινη υγεία και το περιβάλλον, και ότι η Επιτροπή θα έπρεπε να έχει οδηγηθεί στο συμπέρασμα ότι υπάρχουν μη αποδεκτοί κίνδυνοι, εφόσον η χρήση της καρβενδαζίμης σε προϊόντα εξακολουθεί να προκαλεί ανησυχίες·

3. θεωρεί ότι οι πληροφορίες που παρέχει η Επιτροπή στο σχέδιο κανονισμού εφαρμογής της δεν επαρκούν για να μπορέσει το Κοινοβούλιο να ασκήσει ορθά την εξουσία ελέγχου που διαθέτει·

4. ζητεί από την Επιτροπή να αποσύρει το σχέδιο εκτελεστικού κανονισμού της και να υποβάλει νέο σχέδιο στην επιτροπή, στο οποίο να προτείνει τη μη έγκριση της καρβενδαζίμης ως δραστικής ουσίας για χρήση σε βιοκτόνα των τύπων προϊόντων 7 και 10·

5. επαναλαμβάνει ότι, παρόλο που οι εκθέσεις αξιολόγησης υποβλήθηκαν πριν από την 1η Σεπτεμβρίου 2013, η έγκριση μιας ουσίας που έχει ταξινομηθεί ως μεταλλαξιογόνος 1Β, τοξική για την αναπαραγωγή 1Β και με δυνητικές ιδιότητες ενδοκρινικής διαταραχής ενέχει μη αποδεκτούς κινδύνους για την ανθρώπινη υγεία σε σχέση με χρήσεις όπως αυτές που εξετάστηκαν·

6. αναθέτει στον Πρόεδρό του να διαβιβάσει το παρόν ψήφισμα στο Συμβούλιο και την Επιτροπή, καθώς και στις κυβερνήσεις και τα κοινοβούλια των κρατών μελών.

(1) ΕΕ L 123 της 24.4.1998, σ. 1.

(2) ΕΕ L 167 της 27.6.2012, σ. 1.

(3) ΕΕ L 55 της 28.2.2011, σ. 13.

(4) Κανονισμός (ΕΚ) αριθ. 1272/2008 του Ευρωπαϊκού Κοινοβουλίου και του Συμβουλίου της 16ης Δεκεμβρίου 2008 για την ταξινόμηση, την επισήμανση και τη συσκευασία των ουσιών και των μειγμάτων, την τροποποίηση και την κατάργηση των οδηγιών 67/548/EΟΚ και 1999/45/EΚ και την τροποποίηση του κανονισμού (EΚ) αριθ. 1907/2006 (ΕΕ L 353 της 31.12.2008, σ. 1).

(5) Morinaga, H. et al., «A Benzimidazole Fungicide, Benomyl, and Its Metabolite, Carbendazim, Induce Aromatase Activity in a Human Ovarian Granulose-Like Tumor Cell Line (KGN)», Endocrinology 2004, 145(4):1860–1869; Kim, D-J. et al., «Benomyl induction of brain aromatase and toxic effects in the zebrafish embryo», Journal of Applied Toxicology 2009, 29:289–294; Goldman, J.M. et al., «Effects of the benomyl metabolite, carbendazim, on the hypothalamic-pituitary reproductive axis in the male rat», Toxicology 1989, 57(2): 173-182; Jiang, J. et al, «Carbendazim has the potential to induce oxidative stress, apoptosis, immunotoxicity and endocrine disruption during zebrafish larvae development», Toxicology in Vitro 2015, 29(7):1473-1481; Singh, S., Singh, N., Kumar, V. et al., «Toxicity, monitoring and biodegradation of the fungicide carbendazim», Environmental Chemistry Letters 2016, 14: 317–329; Jin, C., Zeng, Z., Wang, C., Luo, T., Wang, S., Zhou, J., Ni, Y., Fu, Z., Jin, Y., «Insights into a Possible Mechanism Underlying the Connection of Carbendazim-Induced Lipid Metabolism Disorder and Gut Microbiota Dysbiosis in Mice», Toxicological Sciences 2018, 166(2): 382-393; Durand, P., Martin, G., Blondet, A., Gilleron, J., Carette, D., Janczarski, S., Christin, E., Pointis, G., Perrard, M.H., «Effects of low doses of carbendazim or iprodione either separately or in mixture on the pubertal rat seminiferous epithelium: An ex vivo study», Toxicology In Vitro 2017, 45(3):366-373; Jin, Y., Zeng, Z., Wu, Y., Zhang, S., Fu, Z., «Oral Exposure of Mice to Carbendazim Induces Hepatic Lipid Metabolism Disorder and Gut Microbiota Dysbiosis», Toxicological Sciences 2015, 147(1):116-26; Rama, E.M., Bortolan, S., Vieira, M.L., Gerardin, D.C., Moreira, E.G., «Reproductive and possible hormonal effects of carbendazim», Regulatory Toxicology and Pharmacology 2014, 69(3):476-486.

(6) Γνωμοδότηση της BPC, της 10ης Δεκεμβρίου 2019, σχερτικά με την εφαρμογή της έγκρισης ενεργού ουσίας: Καρβενδαζίμη, τύπος προϊόντων 7· Γνωμοδότηση της BPC, της 27ης Φεβρουαρίου 2019, σχετικά με την εφαρμογή της έγκρισης ενεργού ουσίας: Καρβενδαζίμη, τύπος προϊόντων 9· Γνωμοδότηση της BPC, της 10ης Δεκεμβρίου 2019, σχερτικά με την εφαρμογή της έγκρισης ενεργού ουσίας: Καρβενδαζίμη, τύπος προϊόντων 10· https://echa.europa.eu/regulations/biocidal-products-regulation/approval-of-active-substances/bpc-opinions-on-active-substance-approval?diss=true&search_criteria_ecnumber=234-232-0&search_criteria_casnumber=10605-21-7&search_criteria_name=Carbendazim

(7) Γνωμοδοτήσεις της BPC για τους τύπους προϊόντων 7 και 10, σ. 14.

(8) https://www.umweltbundesamt.de/sites/default/files/medien/479/ publikationen/texte_169-2020_belastung_der_umwelt_mit_bioziden_realistischer_erfassen_-_schwerpunkt_eintraege_ueber_klaeranlagen.pdf

(9) Merel, S., Benzing, S., Gleiser, C., Di Napoli-Davis, G., Zwiener, C., «Occurrence and overlooked sources of the biocide carbendazim in wastewater and surface water», Environmental Pollution 2018, 239:512-521.

(10) Βλ. υπόθεση T-837/16, Σουηδία κατά Επιτροπής, ECLI:EU:T:2019:144, σκέψη 69.